De la construcion d'una d'estas torres, la más alta, en dicen es vecins de Gisten que va sere bien curiosa, pos hi heva ya n'el lugar una torre, la dita torre de Tardan, per baixo d'a il·lésia, (propiedat de Casa de Tardan) que yeva l'argüello d'es amos suyos pos yeva el costumbre d'ixes tiempos de fer-se alçar torres ta amostrar qué diners se tenevan en a casa, más que no ta defender-se guaire (anque, obviament, tammien yeran utils si nunca se prezisasen ta ixe menister). Alavez, perque es amos de Casa de Rins se fevan d'ire con despecho con d'els de Casa Tardan, e siempre les fevan ranuca perque tenevan una torre á'l canto d'a il·lésia, diz que un diya que yeva uno de Rins redindo-se-ne le'n va decire a l'amo de Tardan: "Cosa no vales, que vales menos qu'un gran d'órdio!" e alavez la va decire l'amo de Tardan "Pos ya te cal que mires bien... perque este gran d'órdio te foterá un pino devant 'la casa que ni el sol no tornarás a viyere". De tiempos dimpués, tenevan els de Rins una torre que yeva dos veces d'alta la de tardan, e puesta devant de casa d'éstes ta quitar-les d'el sol. Las dos torres encara las poden viyere á'l puesto, e l'antiguisma portalada de casa Rins dibaixo la huembra de la torre de Tardan en las horas centrals d'el dia.